Diari Oficial de la Generalitat Valenciana


Sumari del DOGV 3704, del 08-03-2000 (2000/1710)

ACORD de 27 de gener de 2000, de la Comissió Territorial d'Urbanisme de Castelló, que fa referència al pla especial del centre de gestió de fems de ramat porquí al municipi de Sant Mateu.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3704

Data del DOGV
:   08-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1710


Data del document
:   27-01-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Sant Mateu
    * porcí
    * eliminació de residus
    * explotació agrària

ACORD de 27 de gener de 2000, de la Comissió Territorial d'Urbanisme de Castelló, que fa referència al pla especial del centre de gestió de fems de ramat porquí al municipi de Sant Mateu. [2000/M1710]
  
Vist l'expedient que fa referència al pla especial del centre de gestió de fems de ramat porquí al municipi de Sant Mateu i de conformitat amb els següents,
  
Antecedents
  
Primer
  
El ple de la Diputació Provincial de Castelló, en la sessió de 15 de setembre de 1999, va acordar exposar al públic el pla especial complementari del projecte d'obra pública anomenada projecte de construcció i explotació de sis plantes de tractament i dos centres de gestió dels fems de la ramaderia porquina de Castelló. Planta de tractament de Sant Mateu, projecte elaborat per la societat concessionària del servei administratiu. La informació al públic es va fer per mitjà d'anuncis inserits en el periòdic Mediterráneo, de 23 de setembre de 1999, i en Diari Oficial de la Generalitat Valenciana, de 30 de setembre de 1999. Transcorregut el període d'informació al públic, durant el qual es van formular tres al·legacions, el ple de la Diputació Provincial va aprovar provisionalment el pla en la sessió de 30 de novembre de 1999, després de la qual cosa l'expedient té entrada en el Servei Territorial d'Urbanisme, per a l'aprovació definitiva, el 15 de desembre de 1999. Mitjançant escrits de 16 de desembre de 1999 es va sol·licitar un informe de la Direcció Territorial de Medi Ambient i es va oferir el tràmit d'audiència a l'Ajuntament de Sant Mateu.
  
Segon
  
El pla especial està format per memòria i plànols.
  
Tercer
  
L'objecte del projecte és servir de documentació complementària, als efectes urbanístics, del Projecte de construcció i explotació de sis plantes de tractament i dos centres de gestió dels fems de la ramaderia porquina de Castelló, planta de tractament de Sant Mateu, actuació que s'ubica en el sòl no urbanitzable d'aquest municipi. En concret, amb el Pla es crea la corresponent reserva de sòl, la superfície total del qual és de 21.955 m2. Igualment el Pla estableix expressament que amb la reserva de sòl dotacional podran obtenir-se els terreny per mitjà d'expropiació.
  
Quart
  
El 30 de desembre de 1999, va ser emés un informe per la Direcció Territorial de la Conselleria de Medi Ambient.
  
Fonaments de dret
  
Primer
  
L'article 81 de la Llei 6/1994, de 15 de novembre, Reguladora de l'Activitat Urbanística (d'ara endavant LRAU) estableix que la realització material de qualsevol obra pública exigeix verificar la seua compatibilitat amb l'ordenació urbanística i territorial. El procediment previst en l'article 81 de la LRAU per a efectuar aquesta verificació està desplegat en els articles del 169 al 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV). Segons tots aquests preceptes, la verificació es porta a terme sotmetent el projecte d'obra als tràmits propis de l'aprovació dels plans especials.
  
En el present cas, la Diputació Provincial de Castelló necessita portar a terme el projecte de construcció i explotació de sis plantes de tractament i dos centres de gestió dels fems de la ramaderia porquina de Castelló, planta de tractament de Sant Mateu, per a la qual cosa ha utilitzat el procediment previst en els esmentats preceptes legals.
  
Segon
  
L'article 37 de la LRAU estableix que els plans especials poden ser promoguts per les diferents administracions públiques quan, per a poder exercir les seues respectives competències sectorials, necessiten establir noves determinacions en l'ordenació urbanística vigent. Segons l'article 149 del RPCV, "els particulars (...) en qualitat de concessionaris de l'administració" poden elaborar aquests plans especials. Alhora, l'article 168.1.B del RPCV estableix que "la convocatòria d'informació al públic i l'aprovació provisional dels plans especials formulats i tramitats per administració no municipal, correspondrà (...) a l'òrgan que dispose de la legislació reguladora de l'entitat o organisme promotor del projecte". De conformitat amb aquesta normativa, el ple de la Diputació Provincial de Castelló és competent per a acordar tant el sotmetiment d'informació al públic com l'aprovació provisional del present projecte d'obra tramitat com a pla especial.
  
La tramitació del projecte ha complit plenament el que estableix l'article 38.2.B i C de la LRAU, ja que, d'una banda, el projecte diligenciat ha estat exposat al públic tant en l'ajuntament afectat com en un local de l'administració promotora del pla situat a la capital de la província i, de l'altra, s'ha donat intervenció adequada a l'ajuntament afectat, que ha pogut al·legar tot el que ha considerat convenient, sense que haja posat cap objecció a l'aprovació del pla.
  
Tercer
  
La documentació és correcta, d'acord amb el que es desprén de l'article 81 de la LRAU i 170.1 del RPCV. En aquest sentit i, d'acord amb el que exigeixen aquests preceptes, s'ha completat el document del projecte bàsic de l'obra amb els documents característics del pla especial.
  
En aquest sentit, cal tenir en compte que l'article 12 de la LRAU estableix, en la lletra E, que una de les comeses dels plans especials, complementant o fins i tot modificant el planejament general, és el de la creació o ampliació de reserves de sòl dotacional. D'altra banda, segons l'article 11 de la LRAU, els plans podran preveure reserves de sòl dotacional en sòl no urbanitzable quan siga convenient per al millor servei públic. Finalment, l'article 58.4 de la LRAU enumera, entre els diferents usos previstos dins de les reserves de sòl dotacional públic, el de serveis administratius. De tot això es desprén la possibilitat legal de preveure a través d'un pla especial la creació d'una reserva de sòl dotacional, dins del sòl no urbanitzable, en la qual puga ubicar-se aquest tipus de centre, el qual és classificable dins de la categoria dels serveis administratius.
  
Quart
  
El 30 de desembre de 1999, va ser emés un informe per la Direcció Territorial de la Conselleria de Medi Ambient. En l'informe s'indica literalment el que segueix:
  
"1. El pla especial presentat té per objecte modificar el planejament urbanístic d'aquest terme municipal amb la finalitat que aquest assumisca el desenvolupament de l'obra pública que cal desenvolupar i la delimitació d'una zona a fi de legitimar les expropiacions necessàries per a l'execució d'aquesta obra.
  
2. Les parcel·les elegides per a desenvolupar el projecte de referència no afecta camins ramaders classificats d'aquest terme municipal de Sant Mateu aprovats per l'Ordre Ministerial d'1 d'agost de 1984 i publicada en el Boletín Oficial del Estado de 20 d'octubre de 1984.
  
3. Les parcel·les sobre les quals s'estableix la reserva de sòl amb destinació a l'execució de l'obra pública consistent en una planta de tractament de purines, presenten un ús agrícola de secà i s'ubica en un entorn de cultius de topografia plana. El projecte no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en el context provincial o de la Comunitat Valenciana. No afecta espais naturals que requerisquen especial protecció.
  
4. L'actuació no afecta el domini públic hidràulic.
  
5. De conformitat amb la Llei 2/1989, d'Impacte Ambiental i el Decret 162/1990 pel qual s'aprova el reglament per a l'execució de la Llei d'Impacte Ambiental, apartat 6.a de l'annex I, les instal·lacions de tractament i/o eliminació de deixalles i residus urbans, queden sotmeses a declaració d'impacte ambiental, pel procediment d'avaluació d'impacte ambiental establit per la normativa esmentada més amunt.
  
6. Finalment, de conformitat amb la Llei 2/1989, d'Impacte Ambiental i el Decret 162/1990 pel qual s'aprova el reglament per a l'execució de la Llei d'Impacte Ambiental, els plans especials en sòl no urbanitzable queden sotmesos al procediment d'impacte ambiental, segons el que estableix la llei esmentada més amunt".
  
Segons aquest informe, no hi ha cap motiu mediambiental de fons que desaconselle la ubicació de la reserva de sòl per a la ubicació de la planta.
  
Quant a la possibilitat que siga preceptiva la prèvia declaració o estimació d'impacte ambiental abans de la realització de l'obra, cal indicar el següent:
  
a. L'objecte del procediment que ara s'examina consisteix exclusivament a comprovar l'adequació urbanística d'un projecte d'obra pública, comprovació que es fa seguint els tràmits propis del procediment d'aprovació dels plans especials. Com estableix clarament l'article 170 del RPCV no estem pròpiament davant d'un pla especial, sinó davant d'un projecte d'obra que a fi de verificar l'adequació a l'ordenament urbanístic, es tramita com un pla especial, amb la qual cosa s'habilita perquè puga, si escau, modificar el planejament urbanístic general vigent. Per tant, no estem davant el supòsit de pla especial a què fa referència l'annex del reglament d'execució de la Llei d'Impacte Ambiental.
  
b. De conformitat amb el que estableix l'article 43.2 de la LRAU, com ha establit reiteradament aquesta conselleria, només les modificacions del planejament general que reclassifiquen sòl no urbanitzable en urbà o urbanitzable estan subjectes a declaració d'impacte ambiental, sense que estiguen subjectes a aquest tràmit les alteracions de planejament que simplement afecten el sòl no urbanitzable. De conformitat amb això, les reserves de sòl dotacional en sòl no urbanitzable (que no perd aquesta classificació) portades a terme per mitjà d'un pla especial (o projecte d'obra amb la documentació complementària pròpia d'un pla especial) tampoc està subjecta a declaració d'impacte ambiental.
  
c. Com ja s'ha dit, l'objecte d'aquest procediment és exclusivament la verificació de la compatibilitat urbanística de l'actuació pública pretesa. Per tant, l'execució material de l'obra estarà igualment subjecta a altre tipus d'autoritzacions administratives, entre les quals destaca la necessitat d'obtenir la corresponent llicència d'activitats. La declaració d'impacte ambiental a què fa referència l'apartat 6.a de l'annex I del Reglament de la Llei d'Impacte Ambiental serà, si escau, exigible prèviament a la concessió de la llicència d'activitats.
  
Cinqué
  
L'article 170.4 del RPCV estableix que ha rebut el projecte bàsic tramitat com a pla especial, "la conselleria competent en matèria d'urbanisme pot declarar-lo compatible amb l'ordenació urbanística, bé siga perquè no la modifica o perquè es resol modificar-la assumint en aquesta el projecte de nova obra pública. En l'últim cas es comprovarà la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació".
  
El centre de gestió de fems se situa dins del sòl no urbanitzable comú del municipi de Sant Mateu. Per a aquesta classe de sòl, l'article 21 de les normes urbanístiques de les normes subsidiàries de planejament de Sant Mateu remet al que estableix la Llei 4/1992, de 5 de juny, de sòl no urbanitzable (d'ara endavant LSNU). L'article 7 de la LSNU indica que en sòl no urbanitzable comú es poden realitzar les obres i infraestructures requerides pels serveis públics estatals, autonòmics o locals que necessiten realitzar-se en aquesta classe de sòl, per la qual cosa es pot concloure que l'esmentat centre no és disconforme amb el planejament urbanístic del municipi.
  
En aquest cas no hi ha, per tant, des de consideracions urbanístiques i d'ordenació del territori, cap obstacle a l'execució d'aquesta actuació, per la qual cosa cal declarar-la compatible amb l'ordenació urbanística i aprovar definitivament el pla.
  
La declaració de conformitat urbanística que l'aprovació d'aquest expedient comporta és independent de la resta d'autoritzacions que la planta de tractament de fems puga necessitar d'acord amb l'aplicació de la legislació sectorial, atés que tal declaració ho és exclusivament a l'efecte de la legislació urbanística.
  
Sisé
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
D'acord amb el que s'ha exposat abans, la Comissió Territorial d'Urbanisme de Castelló acorda:
  
Aprovar definitivament el pla especial complementari del projecte d'obra pública anomenada projecte de construcció i explotació de sis plantes de tractament i dos centres de gestió dels fems de la ramaderia porquina de Castelló, planta de tractament de Sant Mateu, i declara la seua compatibilitat amb l'ordenació urbanística.
  
Contra el present acord, que no posa fi a la via administrativa, es podrà interposar un recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.